Author: PC
Last saved by: sulik
Company: MZV SR

Predkladacia správa 

Podľa čl. 2, ods. 1 Protokolu medzi Ministerstvom zahraničných vecí SR a Ministerstvom zahraničných vecí MR z 24. novembra 1998 o vytvorení mechanizmu slúžiaceho napomáhaniu plnenia (ďalej Protokol) Zmluvy o dobrom susedstve a priateľskej spolupráci medzi Slovenskou republikou a Maďarskou republikou, podpísanej 19. marca 1995 v Paríži, ministri zahraničných vecí koordinujú komplexné vyhodnocovanie plnenia Zmluvy a prácu zmiešaných komisií tomu napomáhajúcich. Na základe uvedeného predkladá Ministerstvo zahraničných vecí SR tento materiál na schválenie vláde SR. Zámerom návrhu na zmenu predsedov slovenských častí zmiešaných komisií je aktualizácia predsedov na tých postoch, ktorých obsadenie v súčasnosti nezodpovedá personálnym zmenám uskutočneným v rezortoch zodpovedných za činnosť príslušných zmiešaných komisií. Tento postup je plne v súlade s článkom 3 odsekom 2 Protokolu, v ktorom sa uvádza, že “zmiešané komisie budú vedené minimálne na úrovni štátnych tajomníkov alebo pracovníkov zodpovedajúcich na tejto úrovni z príslušných ministerstiev, resp. štátnych orgánov“.

Vzhľadom na skutočnosť, že v niektorých prípadoch vláda SR, podľa predchádzajúcich uznesení, vymenovala predsedov slovenských častí zmiešaných komisií a súčasne odvolala predchádzajúcich, sa tieto nominácie opätovne nepredkladajú. 

V tejto súvislosti ide o nasledujúce nominácie: 

Vláda SR uznesením č. 1385 z 18. decembra 2002 vymenovala za predsedu slovenskej časti zmiešanej slovensko-maďarskej komisie pre záležitosti menšín Miroslava Mojžitu, vedúceho služobného úradu Ministerstva zahraničných vecí SR a z uvedenej funkcie odvolala Jaroslava Chleba, bývalého štátneho tajomníka Ministerstva zahraničných vecí SR.

Vláda SR uznesením č. 1152 z 2. decembra 2003 vymenovala Martina Pada, štátneho tajomníka Ministerstva vnútra SR za predsedu slovenskej časti zmiešanej slovensko-maďarskej komisie pre otázky spolupráce v oblastiach patriacich do pôsobnosti ministerstva vnútra a z uvedenej funkcie odvolala Jána Michalka, bývalého vedúceho služobného úradu MV SR. 

Okrem toho, na niektorých postoch predsedov nedošlo od prijatia uznesenia vlády č. 48 zo dňa 13. januára 1999 k personálnym zmenám. Z uvedeného dôvodu sa v návrhu tohoto uznesenia nominácie príslušných predsedov nepredkladajú.

V tejto súvislosti ide o nasledujúce nominácie: 

Vláda SR na základe uznesenia č. 48 zo dňa 13. januára 1999 vymenovala Tamása Döménya, vedúceho úradu Ministerstva životného prostredia SR za predsedu slovenskej časti zmiešanej slovensko-maďarskej komisie pre otázky ochrany prírody a životného prostredia a súčasne vymenovala Lászlóa Szigetiho, štátneho tajomníka Ministerstva školstva SR za predsedu slovenskej časti slovensko - maďarskej komisie pre otázky vzdelávania, vedy, športu a mládeže. 

Slovenská časť zmiešanej slovensko - maďarskej komisie pre európsku a euroatlantickú integráciu, resp iné zahraničnopolitické otázky navrhne zmenu názvu uvedenej komisie tak, aby názov zodpovedal aktuálnemu stavu (napr. zmiešaná komisia pre európske a euroatlantické záležitosti, resp. iné zahraničnopolitické otázky). 

V prílohe predkladaného materiálu sa nachádza Protokol.

Materiál nemá finančný, ekonomický, enviromentálny vplyv, ani vplyv na zamestnanosť.